CPN บวก 4% รับกำไรปี 62 โต 5% ฟากโบรกฯเชียร์ “ซื้อ” ชูเป้า 72 บ.
CPN บวก 4% รับกำไรปี 62 โต 5% ฟากโบรกฯเชียร์ "ซื้อ" ชูเป้า 72 บ. โดย ณ เวลา 15.04 น. ราคาอยู่ที่ 58.25 บาท บวก 2.50 บาท หรือ 4.48% สูงสุดที่ 58.50 บาท ต่ำสุดที่ 55.25 บาท ด้วยมูลค่าซื้อขาย 502.52 ล้านบาท
25 ก.พ. 2563

ผู้สื่อข่าวรายงานว่า บริษัท เซ็นทรัลพัฒนา จำกัด (มหาชน) หรือ CPN ล่าสุด ณ เวลา 15.04 น. อยู่ที่ 58.25 บาท บวก 2.50 บาท หรือ 4.48% สูงสุดที่ 58.50 บาท ต่ำสุดที่ 55.25 บาท ด้วยมูลค่าซื้อขาย 502.52 ล้านบาท

ด้าน บล.ทิสโก้ ระบุในบทวิเคราะห์ (25 ก.พ. 2563) แนะนำ “ซื้อ” CPN ราคาเป้าหมาย 72 บาท/หุ้น โดยผลประกอบการปี 2562 เป็นไปตามคาด เพิ่มขึ้น 4.7% จากช่วงเดียวกันเมื่อปีก่อน หากไม่รวมรายการพิเศษ รายได้เพิ่มขึ้น 9% จากช่วงเดียวกันเมื่อปีก่อน และผลประกอบการเพิ่มขึ้น 7.4% จากช่วงเดียวกันเมื่อปีก่อน
อีกทั้งในระหว่างปีบริษัทได้มีการเปิดตัวโครงการ Malaysian mall I-city มีอัตราการเช่าที่ 83% ณ สิ้นปี 2562 ด้าน SSSg อยู่ที่ 3.4% จากช่วงเดียวกันเมื่อปีก่อน ตามคาด และในระหว่างปี GLAND สร้างรายได้ 1.79 พันล้านบาท และผลกำไร 312 ล้านบาท และช่วงไตรมาส 4/62 บริษัทมีกำไรพิเศษจากการขายหุ้น 30% ใน CPN Village ให้กับ Mitsubishi Estate Area มูลค่า 254 ล้านบาท ทั้งนี้บริษัทประกาศจ่ายเงินปันผล 1.3 บาท/หุ้น (คิดเป็นผลตอบแทน 2.1%) ขึ้นเครื่องหมาย XD ในวันที่ 31 มี.ค. และ CPN ได้ประกาศแผนในการซื้อหุ้นคืน 1.7% วงเงิน 5 พันล้านบาท ที่ราคาไม่เกิน 64.9 บาท/หุ้น มองเป็นปัจจัยบวกต่อราคาหุ้น
ทั้งนี้ คาดรายได้เพิ่มขึ้น 6% ในปีนี้ต่ำกว่าที่ตลาดคาดที่ 8 – 9% หลังจากที่ผลประกอบการปี 2562 เพิ่มขึ้นจากการดำเนินงานของสาขาเดิม และการปรับปรุงของสาขาใหม่ และบริษัทมีแผนที่จะขายสินทรัพย์เข้ากองทุน REIT ในช่วง 2Q20 มูลค่ากว่า 1.8 หมื่นล้านบาท ซึ่งจะมีกำไรหลังภาษี 4 – 5 พันล้านบาท และบริษัทจะนำเงินที่ได้จากการขายมาชำระหนี้ 75% และที่เหลือมาลงทุน GLAND REIT
อย่างไรก็ดี แนะนำให้ “ซื้อ” หลังจากที่ราคาหุ้นลดลงมาแล้วกว่า 29% จากจุดสูงสุด แต่มีอัพไซด์ในอนาคตจาก 1) สินทรัพย์ใหม่ๆในปี 2564 2) D/E ที่ลดลงจากการชำระหนี้ 3) โครงการใหม่ๆในอนาคต โดยประเมินมูลค่าที่เหมาะสมจาก DCF สำหรับการดำเนินงานหลัก มีความเสี่ยงคือ การบริโภคที่อ่อนแอ, การขยายตัวของเศรษฐกิจที่ชะลอตัวลง, อัตรากำไร และการดำเนินงานที่อ่อนแอลง
 